01/08/2018 | Administración LocalMunicipal
Santiago de Compostela
Secretaría Xeral
Anuncio do Regulamento de títulos, honras e condecoracións do Concello de Santiago de Compostela

A N U N C I O O Pleno da Corporación do Concello de Santiago de Compostela, na sesión plenaria ordinaria celebrada o día 24 de maio de 2018, aprobou inicialmente o Regulamento de Títulos, Honras e Condecoracións do Concello de Santiago de Compostela. Publicado anuncio de aprobación inicial no Boletín Oficial da Provincia de data 1 de xuño de 2018, número 103, para os efectos de información pública, e ao ter transcorrido o prazo sen que se teñan presentado reclamacións ou suxestións ao mesmo, enténdese definitivamente adoptado o acordo ata entón provisional, segundo o disposto no artigo 49 da Lei 7/1985, reguladora das bases de réxime local, polo que se procede á publicación do seu texto íntegro, segundo o previsto no artigo 70.2 da mesma Lei. O texto do Regulamento é o que segue: LIMIAR A Constitución Española de 1978 recoñece aos municipios, ás provincias e as comunidades autónomas autonomía para a xestión dos seus respectivos intereses. É o artigo 140 o que consagra o principio de autonomía local, polo que o goberno e a administración corresponden a cada un dos concellos. A Lei 57/2003, do 16 de decembro, de medidas para a modernización do goberno local modifica a Lei 7/1985, do 2 de abril, reguladora das bases do réxime local coa introdución dun novo título X que regula un réxime especial para municipios de gran poboación, como o de Santiago de Compostela, que deriva da súa designación como sede das institucións autonómicas e capital da Comunidade Autónoma. De acordo co disposto no artigo 89.2 da Lei 5/1997, do 22 de xullo, reguladora da Administración Local de Galicia, o Parlamento de Galicia aprobou a Lei 4/2002, do 25 de xuño, que dotou a cidade dun estatuto especial de capitalidade cuxo obxecto é o de recoñecer formalmente a Santiago como capital da Comunidade Autónoma e co que se completaron, no ámbito normativo, as determinacións contidas na Lei 1/1982, do 24 de xuño, de fixación da sede das institucións autonómicas de Galicia. Non só recoñece o seu estatuto especial, senón que regula os seus símbolos e crea o Consello da Capitalidade, órgano de colaboración e coordinación interinstitucional. O Regulamento de organización, funcionamento e réxime xurídico das entidades locais, aprobado polo Real decreto 2568/1986 do 28 de novembro, dedica parte do título VI, artigos 186 a 190, a regular as honras e distincións das entidades locais. Así, o artigo 189 sinala que as corporacións locais poderán acordar a creación de medallas, emblemas, condecoracións ou outros distintivos honoríficos, co fin de premiar especiais merecementos, beneficios sinalados ou servizos extraordinarios, así como acordar nomeamentos de fillos/as predilectos/as e adoptivos/as e de membros honorarios da Corporación, atendidos os méritos, calidades e circunstancias singulares que concorran nas persoas galardoadas e que serán aplicados co maior rigor no expediente que se instruirá para o efecto. Por todo isto, é manifesta a necesidade do Concello de Santiago de Compostela, en virtude da súa potestade de autoorganización, de actualizar o Regulamento para a concesión de condecoracións, aprobado o 5 de maio de 1955 e modificado por última vez o 2 de abril de 1966, así como a súa relación e coordinación coa regulación existente ou que poida existir no Concello referente á organización así como á realización de actos públicos municipais, precedencias, símbolos, atributos, usos oficiais etc., nomeadamente co Regulamento orgánico municipal do Pleno do Concello de Santiago de Compostela, o Regulamento orgánico de goberno e de administración do Concello de Santiago de Compostela, o Regulamento do corpo da policía local do Concello de Santiago de Compostela, instrucións, decretos ou acordos ditados pola Alcaldía en materia de protocolo, para regular a celebración de vodas civís no Concello de Santiago de Compostela e demais. Para finalizar, é preciso mencionar a Lei 57/2007, do 26 de decembro, pola que se recoñecen e amplían dereitos e se establecen medidas en favor das persoas que padeceron persecución ou violencia durante a Guerra Civil e a Ditadura -Lei de memoria histórica. No seu artigo 15, recolle o mandato dirixido a todas as administracións públicas para que adopten unha serie de medidas en relación cos símbolos e monumentos conmemorativos da Guerra Civil ou da Ditadura, sustentadas no principio de evitar toda exaltación da sublevación militar, da Guerra Civil e da represión da Ditadura, no convencemento de que a cidadanía ten dereito a que os símbolos públicos sexan ocasión de encontro e non de enfrontamento, ofensa ou agravio. CAPÍTULO I.–DISPOSICIÓNS XERAIS Artigo 1.–Obxecto e clasificación.1. Os títulos, honras e condecoracións que poderá conferir o Concello de Santiago de Compostela, incluso con carácter póstumo, para premiar especiais merecementos ou servizos extraordinarios, serán as seguintes: a) Nomeamento de alcalde/alcaldesa ou concelleiro/a de honra. b) Título de fillo/a predilecto/a e fillo/a adoptivo/a. c) Chave de ouro de Santiago de Compostela. d) Medalla de ouro de Santiago de Compostela. e) Título de Ilustre visitante. f) Título de cidadán/á distinguido/a. g) Cronista oficial de Santiago de Compostela.2. Poderanse distinguir de forma honorífica a persoas, institucións ou entidades dando o seu nome a vías municipais, establecementos, centros ou instalacións do Concello de Santiago. A distinción tamén se poderá materializar mediante a instalación dunha placa. No caso de establecementos, centros ou instalacións do Concello de Santiago, procurarase que estean relacionados coa actividade desenvolvida polas persoas ou institucións obxecto de distinción.2.2. A concesión de títulos, honras e condecoracións recoñecerán méritos extraordinarios que concorran en personalidades, entidades ou corporacións, por teren prestado servizos ao municipio, dispensado honras ou producido beneficios sociais, culturais, turísticos, cidadáns, artísticos, musicais, deportivos, empresariais, científicos ou similares. Artigo 2.–Carácter dos títulos, honras e condecoracións.1. Os anteriores títulos, honras e condecoracións teñen carácter exclusivamente honorífico polo que non xerarán dereito a ningunha devindicación nin terán efecto económico.2. As persoas titulares destas honras, títulos ou condecoracións disporán dun lugar reservado nos actos oficiais aos que sexan convocados polo Concello de Santiago de Compostela. Artigo 3.–Revogación.1. Os títulos, honras e condecoracións poderán ser revogados se os/as titulares realizan actos ou manifestacións contrarias aos motivos que xustificaron a súa concesión ou que de existiren no momento do outorgamento non o permitirían.2. A revogación será acordada polo mesmo órgano que concedeu a honra, coa mesma maioría prevista para o nomeamento, logo da tramitación do correspondente expediente e de dar audiencia á persoa interesada ou ás que a sucedan.3. Non poderán concederse os títulos, honras nin condecoracións reguladas aos membros da corporación municipal en tanto exerzan os seus cargos. CAPÍTULO II.–CLASIFICACIÓN Artigo 4.–Alcalde ou alcaldesa e concelleiro/a de honra.1. O nomeamento de alcalde, alcaldesa, concelleiro ou concelleira de honra do Concello de Santiago de Compostela poderá outorgarse por éste a personalidades, nacionais o estranxeiras como mostra da alta consideración que lle merecen distincións recibidas ou en correspondencia a outras análogas, de que fora obxecto a Corporación ou as autoridades municipais da Cidade. Para o seu outorgamento requirirase maioría absoluta do número legal de membros da Corporación e entregaranse nun acto solemne, procurando que coincida coa segunda quincena do mes de xullo, data na que se celebran as festas patronais.2. Non poderán outorgarse novos nomeamentos dos expresados no parágrafo anterior mentres vivan cinco persoas que sexan alcaldes, alcaldesas ou dez concelleiros/as de honra.3. Os alcaldes ou alcaldesas de honra consideraranse membros honorarios da Corporación municipal, e poden lucir, en seu caso, as insignias e atributos reservadas a esta. Igualmente terán dereito a acompañar a Corporación nos actos e solemnidades ás que asista.4. Os membros de honra da Corporación non teñen facultade ningunha para intervir no goberno ou na administración municipal.5. A concesión do título, honra ou condecoración estará acreditada con documento, insignia, impresión ou símbolo fidedigno. Artigo 5.–Título de fillo ou filla predilectos e adoptivos.1. O título de fillo ou filla predilecto/a de Santiago de Compostela distingue persoas, preferentemente nacidas ou cuxa traxectoria vital discorra maiormente no municipio, que destacasen polos seus méritos ou calidades persoais, especialmente nos ámbitos cultural, científico, social, artístico, deportivo, político ou económico, ou por servizos prestados en beneficio da cidade.2. O título de fillo ou filla adoptivo/a de Santiago de Compostela poderá outorgarse as persoas que, sen naceren no municipio, manteñan vínculos persoais con ela e reúnan os méritos ou circunstancias establecidos no parágrafo anterior.3. Os títulos de fillo ou filla predilecto/a e de fillo ou filla adoptivo/a consistirán nun diploma artístico, co escudo de Santiago de Compostela e alegorías sobre a actividade galardoada, con mención breve dos merecementos. Do mesmo xeito, imporáselles unha medalla de forma ovalada cun diámetro de 7x5 centímetros e cun grosor de 9 milímetros. No anverso ostentará en relevo o escudo oficial da cidade, coa coroa e a cruz de Santiago e no bordo unha greca coa inscrición “PRO COMPOSTELA, CIDADE VENERA”. No reverso unha coroa de follas de loureiro no bordo e a inscrición que corresponda ao nomeamento “FILLO/A PREDILECTO/A”, “FILLO/A ADOPTIVO/A”. Os cordóns ou cintas destas medallas serán de cor verde.4. Ademais da medalla, entregarase un insignia para uso corrente ou unha pequena medalla para ostentar na lapela en determinadas ocasións.5. Ambos os dous títulos precisarán a aprobación por maioría absoluta do número legal de membros da Corporación e entregaranse nun acto solemne, procurando que coincida coa segunda quincena do mes de xullo, data na que se celebran as festas patronais. Artigo 6.–Chave de ouro de Santiago de Compostela e título de ilustre visitante.1. A chave da cidade de Santiago de Compostela poderá ser entregada polo alcalde ou alcaldesa a xefes ou xefas de estados estranxeiros e personalidades que visiten oficialmente o Concello de Santiago.2. O título de ilustre visitante de Santiago de Compostela poderá concederse a aqueles persoeiros de especial relevancia que visiten a cidade de Santiago e sexan recibidos oficialmente polo Concello.3. O outorgamento de ambas as dúas condecoracións realizarase mediante decreto de Alcaldía, sen necesidade de expediente previo. Artigo 7.–Medalla de ouro de Santiago de Compostela.1. A concesión da medalla de ouro reservarase a méritos verdadeiramente singulares que concorran en persoas, institucións, entidades ou corporacións e que poidan ser consideradas polo Concello de Santiago como dignas por todos os conceptos desta elevada recompensa.2. O título correspondente á medalla de ouro consistirá nun diploma artístico, co escudo da cidade e alegorías sobre a actividade galardoada, con mención breve dos merecementos. Do mesmo xeito, entregarase unha medalla de forma ovalada cun diámetro de 7x5 centímetros e cun grosor de 9 milímetros. No anverso ostentará en relevo o escudo oficial da Cidade, coa coroa e cruz de Santiago e no bordo unha greca coa inscrición “PRO COMPOSTELA, CIDADE VENERA”. No reverso unha coroa de follas de loureiro no borde e a inscrición que corresponde ao nomeamento “MEDALLA DE OURO”. Os cordóns ou cintas destas medallas serán de cor verde.4. Ademais da medalla, entregarase un insignia para uso corrente ou unha pequena medalla para ostentar na lapela en determinadas ocasións.5. O título requirirá para a súa aprobación maioría absoluta do número legal de membros da Corporación e entregarase nun acto solemne, procurando que coincida coa segunda quincena do mes de xullo, data na que se celebran as festas patronais. Artigo 8.–Título de cidadán ou cidadá distinguido/a. O título de cidadán/á distinguido/a poderase outorgar a aquelas persoas físicas ou entidades públicas ou privadas que destaquen polos seus merecementos no sector turístico, cultural, veciñal, artístico, musical, deportivo, empresarial, social, científico ou similares. Precisarán para a súa aprobación maioría absoluta do número legal de membros da Corporación. Artigo 9.–Dedicación/denominación de lugares públicos da cidade de Santiago de Compostela.1. Correspóndelle ao Pleno da Corporación, por maioría absoluta do número legal dos seus membros e logo do ditame do Consello Asesor de Condecoracións, outorgar a vías municipais ou a establecementos, centros ou instalacións do Concello de Santiago o nome de persoas físicas, organismos, institucións e entidades que, a xuízo da Corporación, reúnan méritos suficientes, sexa por servizos e actividades especiais realizados a favor da cidade no caso de organismos, institucións e entidades, ou pola súa relevancia indiscutible no ámbito científico, cultural, artístico, deportivo, social etc., no caso de persoas físicas.2. A denominación doutro tipo de denominacións de vías ou espazos públicos corresponde á Xunta de Goberno Local.3. As denominacións con nomes comúns tamén seguirán o procedemento previsto no artigo 10.4. En casos puntuais, e para evitar prexuízos de indefinición transitoria ás e aos residentes das vías municipais incluídas neste suposto, poderá empregarse ata que se denominen definitivamente a identificación alfanumérica.5. Garantirase a equidade de xénero na denominación das vías municipais e dos establecementos, centros ou instalacións do Concello de Santiago outorgadas a persoas físicas, en consonancia co disposto na normativa correspondente. CAPÍTULO III.–PROCEDEMENTO PARA A CONCESIÓN DE TÍTULOS, HONRAS E CONDECORACIÓNS Artigo 10.–Iniciación e tramitación.1. A concesión de calquera dos títulos, honras e condecoracións, a denominación de vías ou de establecementos, centros e instalacións municipais a instalación de placas ou elementos análogos, o irmandamento con outras cidades e o nomeamento do/a cronista oficial da cidade de Santiago de Compostela a que se refire este regulamento, salvo no caso da concesión da chave de ouro de Santiago de Compostela e o título de ilustre visitante que se estará ao disposto no artigo 6.3, requirirá a instrución previa do oportuno expediente, que servirá para determinar os méritos ou circunstancias que aconsellen a concesión e se rexerá por este regulamento, con aplicación supletoria o Regulamento de organización, funcionamento e réxime xurídico das entidades locais (R. D. 2568/1986, do 28 de novembro) ou a disposición que se é o caso o substitúa.2. Calquera persoa, entidade ou asociación poderá facer propostas mediante escrito presentado no Rexistro Xeral do Concello, dirixido ao/a alcalde ou alcaldesa.3. Cando se trate da concesión de títulos, honras ou condecoracións a persoeiros susceptibles de recibir a Chave de Ouro ou o título de ilustre visitante e as esixencias de tempo así o aconsellen, o expediente poderá ser substituído por un escrito razoado do alcalde ou alcaldesa, dirixido ao Pleno da Corporación, para que este adopte o acordo co fin de conferir a condecoración ou condecoracións que sexa adecuadas á proposta.4. O procedemento iniciarase mediante decreto da Alcaldía, por propia iniciativa ou por requirimento dunha terceira parte dos membros que integran a Corporación no caso dos nomeamentos de alcalde ou alcaldesa, concelleiro ou concelleira de honra, fillo ou filla predilecto/a ou adoptivo/a, medalla de ouro de Santiago de Compostela, cidadán distinguido, irmandamentos, cronista oficial de Santiago de Compostela e de propostas de denominación de espazos públicos. No caso da chave de ouro de Santiago de Compostela e o título de ilustre visitante estarase ao disposto no artigo 6.3. 5. O Consello Asesor de Condecoracións, órgano encargado de informar o expediente, está constituído polos seguintes membros: a) Alcalde ou alcaldesa do Concello de Santiago ou concelleiro/a en quen delegue, que presidirá o Consello. b) Concelleiro/a que designe o alcalde que ostentará a vicepresidencia. c) Un/unha representante de cada un dos grupos municipais da Corporación. d) O Secretario/a xeral do Pleno ou persoa funcionara na que delegue, que exercerá a Secretaría. Este Consello Asesor, de carácter consultivo e informativo, practicará cantas dilixencias considere necesarias para a máis depurada e completa valoración das propostas presentadas así como dos méritos das persoas ou entidades propostas. Será asistida polo secretario/a nas súas funcións.6. O Consello Asesor de Condecoracións reunirase unha vez por semestre con carácter ordinario e con carácter extraordinario celebrará cantas sesións acorden a presidencia ou un terzo dos seus membros.7. A convocatoria das sesións ordinarias corresponde realizala á presidencia, a través da secretaría xeral, cunha antelación de catro días hábiles e acompañada da orde do día, da data, hora e lugar en que vai ter lugar a sesión e, se fose preciso, da documentación correspondente. Para as sesións extraordinarias a antelación mínima de convocatoria será de dous días hábiles.8. Rematada a función informativa, o Consello Asesor elevará a proposta a través do seu secretario ou secretaria ao alcalde ou alcaldesa, que a someterá ao Pleno da Corporación, previos os trámites oportunos.9. Os acordos serán adoptados por maioría absoluta do número legal de membros da Corporación nunha sesión extraordinaria do Pleno convocada para este fin. CAPÍTULO IV.–LOITO OFICIAL NO CONCELLO DE SANTIAGO DE COMPOSTELA Artigo 11.–O loito oficial.1. O alcalde ou alcaldesa poderá acordar a declaración de loito oficial cando circunstancias ou feitos de transcendencia así o requiran.2. No decreto da Alcaldía incluíranse todas e cada unha das accións que se vaian desenvolver en sinal de respecto e condolencia.3. No casos en que a declaración de loito oficial veña acordada por outras institucións ou administracións públicas de ámbito internacional, comunitario, estatal ou autonómico, estarase ao preceptuado pola correspondente declaración. CAPÍTULO V.–IRMANDAMENTO Artigo 12.–Obxecto, requisitos e procedemento.1. O Concello de Santiago poderá decidir o irmandamento con outros municipios, cidades ou localidades co fin de desenvolver vínculos de amizade. É o nivel máis elevado que pode alcanzar a cooperación con outras cidades ou colectividades análogas. Estará baseado na existencia de valores compartidos, vínculos históricos, culturais, lingüísticos, económicos e similares capaces de xerar unha relación permanente entre elas.2. Os irmandamentos poderán celebrarse con cidades españolas, europeas ou de calquera outro estado recoñecido por España. Non se celebrarán con cidades que pertenzan a estados cuxos sistemas políticos non respecten os principios de democracia e os dereitos humanos ou nos que se practique calquera tipo de discriminación incompatible cos valores democráticos, salvo que o seu obxecto específico e preferente de superar esa situación e apoiar a recuperación das liberdades estea debidamente xustificado no expediente.3. Os obxectivos perseguidos poderán ser: a) Favorecer a creación de sentimentos de proximidade entre a cidadanía, promovendo o mantemento de relacións pacíficas entre os pobos, a resolución de conflitos pola vía do diálogo, a cooperación e o dereito, a tolerancia entre as diversas culturas e civilizacións e, en xeral, os valores establecidos na Carta das Nacións Unidas. b) Fomentar a aproximación da poboación, o incremento do turismo, os intercambios educativos, tecnolóxicos e culturais, e a solidariedade coas situacións de crise ou necesidade. c) Estimular a realización de proxectos que supoñan o intercambio de coñecementos, tecnoloxías, arte e cultura. d) Crear redes de cooperación coas cidades irmandadas para o desenvolvemento de boas prácticas, o intercambio de experiencias e a análise e proposta de solucións en temas concretos de interese común. e) En xeral, calquera outro obxectivo de interese común que contribúa ao establecemento de vínculos de amizade e colaboración para fins pacíficos e de superación dos obstáculos ao respecto e a tolerancia das diferenzas entre os pobos, culturas ou civilizacións.4. Iniciarase o procedemento de acordo co artigo 10 deste regulamento. Do mesmo xeito, a proposta poderá proceder da cidade que pretende o irmandamento con Santiago de Compostela.5. O expediente será instruído pola Alcaldía, para o que se redactará un informe sobre os vínculos existentes, os obxectivos e as posibilidades de financiamento dos gastos. Terá que quedar reflectida a conformidade do órgano de goberno da cidade coa que se pretende celebrar o irmandamento.6. Salvo que se trate dunha cidade española, a intención de celebrar o irmandamento comunicarase ao Ministerio competente en materia de administracións públicas e ao Ministerio de Asuntos Exteriores para os efectos oportunos.7. Cumpridos os requisitos anteriores, corresponde ao Consello Asesor de Condecoracións o seguimento da tramitación. Procurarase a participación cidadá, convidando á Comisión a membros do tecido social da cidade. Correspóndelle á Comisión establecer contacto coa outra parte e redactar, de común acordo, un proxecto de protocolo de irmandamento. A Comisión poderá ser auxiliada polo servizo de Protocolo para o desempeño das súas funcións.8. O protocolo de irmandamento conterá, ademais das mencións xerais de lugar, data, persoas que interveñen e carácter co que actúan, as finalidades e obxectivos que pretenden alcanzar, a súa congruencia coas competencias municipais, os proxectos e accións que se pretenden realizar, o órgano permanente de relación, se existise, e as causas de extinción. Acordado o texto e ditaminado polo Consello Asesor de Condecoracións, presentarase ao alcalde ou alcaldesa, xunto cos informes preceptivos, para o seu sometemento á consideración do Pleno.9. A formalización realizarase mediante visitas recíprocas das comisións representativas das cidades que se irmandan.10. Os actos que se desenvolvan con motivo do irmandamento con outra cidade serán establecidos pola área de Alcaldía, así como o lugar e data para a sinatura do protocolo, dando conta ao servizo de Protocolo como responsable da organización dos actos. CAPÍTULO VI.–LIBRO DE HONRAS E DISTINCIÓNS Artigo 13.–Rexistro.1. A Secretaría Xeral do Pleno do Concello de Santiago, en coordinación co servizo de Protocolo, establecerá e manterá un rexistro permanente de todas as distincións outorgadas, consignando en seccións separadas para cada unha delas e por orde cronolóxica, os acordos de concesión, datas, titulares, motivos do outorgamento, lugar e acto en que tivo lugar a imposición, e, en xeral, cantos datos sexan de utilidade.2. Os irmandamentos anotaranse nun capítulo especial do Libro de honras e distincións. CAPÍTULO VII.–CRONISTA OFICIAL DA CIDADE DE SANTIAGO DE COMPOSTELA Artigo 14.–Definición.1. O Concello poderá nomear cronista oficial da cidade elixido entre aquelas persoas físicas que acreditaran un profundo coñecemento do pasado histórico de Santiago de Compostela mediante publicacións científicas e actividades culturais relevantes. Artigo 15.–Nomeamento de cronista oficial da cidade de Santiago de Compostela.1. O procedemento para o nomeamento de cronista oficial da cidade de Santiago de Compostela iniciarase por decreto da Alcaldía de acordo co disposto no artigo 10.4 deste regulamento.2. A proposta de iniciación do expediente deberase acompañar dunha memoria na que se especifiquen os méritos que concorran na persoa que se propón, xunto cunha recensión biográfica e bibliográfica.3. A súa tramitación realizarase de acordo co disposto no artigo 10 deste regulamento. Artigo 16.–Singularidades do procedemento.1. O expediente será informado polo persoal técnico do departamento de Cultura.2. Durante a tramitación do expediente poderase solicitar facultativamente informes de entidades de recoñecido prestixio na materia, tales como reais academias, Universidade de Santiago de Compostela ou outras. Estes informes non terán, en ningún caso, carácter vinculante.3. Antes de formular a proposta de nomeamento darase audiencia no expediente á persoa ou persoas candidatas.4. O nomeamento de cronista oficial da cidade de Santiago de Compostela acordarase, logo do ditame do Consello Asesor de Condecoracións, por maioría absoluta do número legal de membros da Corporación, por proposta da Alcaldía e entregarase nun acto solemne, procurando que coincida coa segunda quincena do mes de xullo, data na que se celebran as festas patronais. Artigo 17.–Carácter do título de cronista oficial de Santiago de Compostela.1. O título de cronista oficial de Santiago de Compostela é puramente honorífico e non implica o dereito a percibir retribución económica ningunha, sen prexuízo da compensación dos gastos que ocasione o desenvolvemento dos encargos realizados.2. O título de cronista oficial de Santiago de Compostela terá carácter vitalicio.3. Malia o disposto no parágrafo anterior, poderá cesar por decisión propia ou, en caso de incumprimento das súas obrigas, por acordo do Pleno do Concello de Santiago e coa mesma maioría esixida para o seu nomeamento. Artigo 18.–Obrigas. O cronista oficial quedará comprometido a realizar as seguintes tarefas: a) Emitir a súa opinión e resolver consultas sobre aqueles temas relacionados coa historia da cidade de Santiago de Compostela, ou aqueles que a Corporación, por medio da Alcaldía, considere oportuno someter á súa consideración. b) Redactar unha memoria anual na que se recollan os principais acontecementos sociais, culturais, políticos e de todo tipo relacionados coa cidade. Artigo 19.–Dereitos. O título de cronista oficial outorga os seguintes dereitos: a) Recibir do Concello unha medalla conmemorativa do nomeamento e distintiva do título. b) Recibir compensación polos gastos xerados como consecuencia do encargo de realizar algún estudo ou investigación de carácter excepcional pola súa complexidade ou polo investimento de traballo que requira, ou que esixa a realización de viaxes ou a adquisición de medios materiais específicos. c) Ser convidado aos actos públicos organizados polo Concello. d) Recibir gratuitamente un exemplar de todas as publicacións editadas polo Concello. e) Acceder aos fondos do Arquivo e das bibliotecas e hemerotecas municipais para a súa consulta e estudo. En todo caso, o acceso aos datos que figuren nos expedientes e rexistros administrativos efectuarase nos termos que dispoña a lexislación vixente na materia. f) Empregar o material e os medios técnicos que se poñan ao seu dispor no Arquivo municipal para facilitar o desenvolvemento do seu labor. g) A publicación da súa memoria anual. DISPOSICIÓNS ADICIONAIS PRIMEIRA.–O Consello Asesor de Condecoracións exercerá as súas funcións en colaboración co servizo de Protocolo, en particular. Este servizo será o encargado de organizar os actos solemnes de entrega dos títulos, honras e condecoracións recollidas neste regulamento. SEGUNDA.–O alcalde ou alcaldesa poderá ditar as instrucións que resulten precisas para desenvolver este regulamento, así como establecer excepcionalidades na súa aplicación cando concorran determinadas circunstancias singulares, apreciadas por maioría polo Consello Asesor de Condecoracións. TERCEIRA.–O Consello Asesor de Condecoracións trasladará á Alcaldía, á Xunta de Goberno e, se é o caso, ao Pleno, todas as iniciativas e propostas relacionadas coa aplicación da Lei 52/2007, do 26 de decembro, da memoria histórica, así como a súa concreción para o Concello de Santiago de Compostela. CUARTA.–Os grupos municipais da Corporación, dada a natureza deste regulamento, procurarán o acordo por consenso para a concesión das honras e condecoracións recollidas nel. QUINTA.–Sen prexuízo das competencias atribuídas por este regulamento a distintos órganos e servizos municipais en materias concretas, todas as cuestións que se susciten referentes á figura do cronista e a súa actividade e relación co Concello canalizaranse a través da área da Alcaldía. DISPOSICIÓN DERROGATORIA No momento en que entre en vigor este Regulamento quedará sen efecto o regulamento para a concesión de condecoracións agrupadas baixo o nome de cabaleiros de Compostela, medalla do mérito ao traballo e nomeamento de alcalde honorario con bastón de puño de prata, do 5 de maio de 1955 así como a súa modificación de 2 de abril de 1966. DISPOSICIÓN FINAL Este regulamento publicarase no Boletín Oficial da Provincia da Coruña e entrará en vigor transcorrido o prazo de 15 días establecido no artigo 65.2 da Lei 7/1985, do 2 de abril, de bases do réxime local. Santiago de Compostela, 26 de xullo de 2018. O ALCALDE Asdo.: Martiño Noriega Sánchez